Olav Hodne

Olav Leonard Harry Hodne (født 16. juni 1921 i Lindås, død 29. oktober 2009) var en norsk misjonær. Han tjenestegjorde i en årrekke som lærer og misjonsprest for Den norske Santalmisjon i India.


== Liv og virke ==
Hodne vokste opp i Bergen. Han tok examen artium i 1941 og begynte deretter ved Misjonsskolen i Stavanger. Han ble uteksaminert derfra i 1946 og fullførte de teologiske studier ved Menighetsfakultetet i 1947. Etterpå sluttet han seg til Santalmisjonen.
Hodne ankom India i februar 1948 – og arbeidet blant annet ved misjonsstasjonene i Shillong, Sevapur og Cooch Behar. Han var også knyttet til misjonens tehage, Mornai. 
Hodne var i utgangspunktet prest, forkynner og underviser, men kom etter hvert inn i et omfattende arbeid med flyktninger og gatefolk i Calcutta. Fra 1970 ledet han hjelpearbeidet blant flyktninger i Bangladesh og India. Da organisasjonen Lutheran World Service planla en markert opptrapping av innsatsen for flyktningene, ble Olav Hodne i november 1974 utnevnt til direktør for organisasjonens hjelpearbeid.
Som misjonær i India bygget Hodne opp enn rekke såkalte «fortausskoler», der barn fra slummen ble vasket og fikk undervisning på fortauet. Fortauskoler ble etter hvert et begrep i Calcutta. På grunn av sin innsats for de aller fattigste der ble han av en lokal storavis omtalt som «Father Teresa».
Hodne tok tidlig i bruk metoder som senere er blitt mer allment benyttet og betraktet som effektiv bistand, særlig mikrokreditt, smålån til enkeltmennesker og grupper for å gjøre dem selvhjulpne. Dette var en metode han benyttet både i Calcuttas slum og andre steder der han virket. 
Hodne var knyttet til Strømmestiftelsen og var grunnlegger av organisasjonen Rangpur Dinajpur Rehabilitation Service, en av Strømmestiftelsens partnere i Bangladesh. Han arbeidet også som konsulent for Strømmestiftelsen og var med i denne organisasjonens styre. Hodne var også flere ganger kandidat til Nobels fredspris, og ble blant annet nominert av Moder Teresa tre ganger.Hodne var dr. theol fra 1967 med avhandlingen L. O. Skrefsrud, missionary and social reformer among the Santals of Santal Parganas. Han forfattet også en rekke bøker innenfor ulike sjangrer.
Olav Hodne var far til Kari Hilde Hodne French og morfar til Joshua French.


== Æresbevisninger ==

Nansenmedaljen
Kommandør av St. Olavs Orden (1983)
Wittenberg Award (formidles av den amerikanske organisasjonen «Luther Institute»)
Hjelp Til Selvhjelp-prisen fra Strømmestiftelsen


== Bibliografi ==
Ungdom, kom, se og hør om Santalmisjonen. 1945
I gode og onde dager : Anna Onsum Skrefsrud 1838-1870. 1949
Lars O. Skrefsrud : Kerap – jungelfolkets høvding. 1952
Och säden växte : från mission til kyrka i Cooch Behar. 1959
Pionermisjonærene tar fatt : glimt fra Santalmisjonens historie. 1960
L. O. Skrefsrud, missionary and social reformer among the Santals of Santal Parganas. 1966
The seed bore fruit : a short history of the Santal Mission of the Northern Churches, 1867-1967. 1967
Santalmisjonens historie : med særlig henblikk på utviklingen i India 1867-1967. Bind 3: 1911-1967. 1992
Oppreisning. Misjonæren og vitenskapsmannen Paul Olaf Bodding. 2006


== Referanser ==


== Litteratur ==
Bjørn Johanson: Nøden har mange ansikter. 1977, 1983
Odd Kvaal Pedersen: Ildsjel. et portrett av Olav Hodne. 1984